b'\n_START_ARTICLE_\nH\xc3\xa4meenlinnan Pallokerho (jalkapallo)\n_START_SECTION_\nSeuran historiaa\n_START_PARAGRAPH_\nHPK perustettiin loppuvuodesta 1929, kun kaupunkiin haluttiin perustaa j\xc3\xa4\xc3\xa4palloseura. Perustavan kokouksen aikana tuli my\xc3\xb6s ilmi, ett\xc3\xa4 seuran ainoaksi lajiksi ei j\xc3\xa4\xc3\xa4 vain j\xc3\xa4\xc3\xa4pallo, vaan jalkapallo ja j\xc3\xa4\xc3\xa4kiekko p\xc3\xa4\xc3\xa4tettiin ottaa heti mukaan ohjelmistoon. Alkuvuosina menestys ei ollut kovin kaksista, mutta siit\xc3\xa4 huolimatta HPK nousi kaupungin johtavaksi jalkapalloseuraksi jo 1930-luvun puoliv\xc3\xa4liss\xc3\xa4, jollaisena se pysyikin FC H\xc3\xa4meenlinnan perustamiseen saakka._NEWLINE_HPK:n jalkapallon parhaimmat hetket koettiin heti sotien j\xc3\xa4lkeen, kun joukkue nousi unkarilaisen Janosz Nagyn johdolla Suomensarjaan. HPK pelasikin vuosikaudet Suomensarjaa, v\xc3\xa4liin Maakuntasarjasta vauhtia hakien, kunnes 1970-luvulla seura vajosi alasarjoihin. Viimeisen kerran HPK oli taistelemassa noususta ylemmille sarjaportaille vuonna 1984, kun joukkue h\xc3\xa4visi 1. divisioonan karsinnoissa Myllykosken Palloa vastaan. 1990-luvun alussa HPK:n edustusjalkapalloilun taloustilanne oli niin surkeassa kunnossa, ett\xc3\xa4 ainoaksi vaihtoehdoksi j\xc3\xa4i yhdistyminen paikalliskilpailija Pallo-K\xc3\xa4rppien kanssa, mik\xc3\xa4 johtikin FC H\xc3\xa4meenlinnan perustamiseen syksyll\xc3\xa4 1991._NEWLINE_HPK:n historian suurimpiin hetkiin kuuluu h\xc3\xa4meenlinnalaisen Harri J\xc3\xa4rven nousu maajoukkueeseen kaudella 1964. J\xc3\xa4rvi tekikin Olympiastadionilla pelatussa ottelussa Ruotsia vastaan ottelun ainoan maalin, kun Suomi voitti Ruotsin 15 551 katsojan edess\xc3\xa4 2. elokuuta 1964._NEWLINE_HPK:n yleis\xc3\xb6enn\xc3\xa4tys on 1 192 katsojaa 1. divisioonan karsintaottelusta MyPaa vastaan vuonna 1984.'